TOA บวกแรง 4% ทุบสถิติ “ออลไทม์ไฮ” โบรกฯ มองกำไร H1/61 โตแกร่งรับราคาขายพุ่ง
TOA บวกแรง 4% ทุบสถิติ "ออลไทม์ไฮ" โบรกฯ มองกำไร H1/61 โตแกร่งรับราคาขายพุ่ง ล่าสุด ณ เวลา 11.18 น. อยู่ที่ระดับ 38 บาท เพิ่มขึ้น 1.50 บาท หรือ 4.11% สูงสุดที่ระดับ 38 บาท ต่ำสุดที่ระดับ 36.50 บาท มูลค่าการซื้อขาย 315.03 ล้านบาท
14 มี.ค. 2561

ผู้สื่อข่าวรายงานว่า ราคาหุ้น บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ณ เวลา 11.18 น. อยู่ที่ระดับ 38 บาท เพิ่มขึ้น 1.50 บาท หรือ 4.11% สูงสุดที่ระดับ 38 บาท ต่ำสุดที่ระดับ 36.50 บาท มูลค่าการซื้อขาย 315.03 ล้านบาท โดยราคาหุ้นปรับตัวขึ้นทำสถิติสูงสุดนับตั้งแต่เข้าซื้อขายในตลาดหลักทรัพย์ เมื่อวันที่ 10 ต.ค. 61

ด้านนักวิเคราะห์ บล.บัวหลวง ระบุในบทวิเคราะห์คาดกำไรในช่วงครึ่งแรกปี 2561 จะกลับมาแข็งแกร่งอีกครั้ง เนื่องจากราคาขายเฉลี่ยปรับตัวขึ้น ในขณะที่ต้นทุนวัตถุดิบทรงตัว
สำหรับภาพทั้งปีของบริษัทมองว่าปริมาณการขายในประเทศจะเติบโตราว 3-5% และเมื่อรวมผลกระทบจากการปรับราคาขายขึ้น คาดยอดขายในประเทศจะโตราว 8-9% ขณะที่ยอดขายต่างประเทศยังคงเติบโตดีจากเวียดนามและอินโดนีเซีย อย่างไรก็ดีคาดราคาหุ้นปัจจุบันได้สะท้อนปัจจัยบวกไปแล้ว เราปรับคำแนะนำลงเป็น ถือ ราคาเป้าหมาย 35.75 บาท